b'\n_START_ARTICLE_\nVuokko Niskanen\n_START_PARAGRAPH_\nVuokko Inkeri Niskanen (ent. \xc3\x96sterlund, o.s. Tuunainen, 23. hein\xc3\xa4kuuta 1933 Sortavalan maalaiskunta \xe2\x80\x93 9. tammikuuta 2018 Savonlinna) oli suomalainen kirjailija, opettaja sek\xc3\xa4 radio- ja televisiotoimittaja. H\xc3\xa4n kirjoitti noin 30 kirjaa, joista useimmat on suunnattu lukemaan opetteleville lapsille._NEWLINE_Varsinaisen ty\xc3\xb6uransa Vuokko Niskanen teki opettajana. H\xc3\xa4n valmistui kansakoulunopettajaksi Jyv\xc3\xa4skyl\xc3\xa4n kasvatusopillisesta korkeakoulusta 1958. Pisimp\xc3\xa4\xc3\xa4n h\xc3\xa4n opetti Jyv\xc3\xa4skyl\xc3\xa4n normaalikoulussa 1963\xe2\x80\x931980. Vuosina 1970\xe2\x80\x931972 h\xc3\xa4n toimi uuden peruskouluj\xc3\xa4rjestelm\xc3\xa4n alkuopetuksen l\xc3\xa4\xc3\xa4ninkouluttajana ja erikoistui tuolloin my\xc3\xb6s sukupuolikasvatukseen. Vuosina 1980\xe2\x80\x931983 Niskanen ty\xc3\xb6skenteli Ruotsissa ruotsinsuomalaisten kotikielen opettajana._NEWLINE_Niskanen toimi opettajanteht\xc3\xa4viens\xc3\xa4 ohella vuosina 1964\xe2\x80\x931980 Yleisradion avustajana Keski-Suomen alueradiossa sek\xc3\xa4 1970-luvun puoliv\xc3\xa4liss\xc3\xa4 juontajana television ajankohtaismakasiinissa Tasavallassa tapahtuu. 1970-luvun alussa h\xc3\xa4n erikoistui radio- ja tv-jutuissaan seuraamaan meneill\xc3\xa4\xc3\xa4n ollutta peruskoulu-uudistusta, jossa Keski-Suomi oli kokeilualuetta. 1970-luvulla Niskanen kirjoitti my\xc3\xb6s kolumneja Apu- ja Eeva-lehtiin._NEWLINE_Vuokko Niskanen oli 1974\xe2\x80\x931978 naimisissa elokuvaohjaaja Mikko Niskasen kanssa ja kirjoitti avioliitostaan p\xc3\xa4iv\xc3\xa4kirjamerkint\xc3\xb6jens\xc3\xa4 pohjalta vuonna 2001 kirjan Mieheni Mikko ja min\xc3\xa4._NEWLINE_Niskaselle my\xc3\xb6nnettiin valtion nuorisokirjallisuuspalkinto vuonna 1986.'